**Η έκφραση και διαμόρφωση του κοινωνικού γίγνεσθαι**

**μέσα από το πολυσύνθετο δημιουργικό έργο της Λίνας Νικoλακοπούλου**

Κυρίες και κύριοι,

η αποδιδόμενη σήμερα ύψιστη ακαδημαϊκή τιμή και ο τίτλος της επίτιμης διδακτόρισσας απονέμεται σε εξαιρετικές περιπτώσεις ως αναγνώριση και επιβράβευση του εξόχως σημαντικού έργου που έχει επιτελεσθεί και του διακεκριμένου ήθους του προτεινόμενου προσώπου. Η Λίνα Νικολακοπούλου συγκροτεί τον ιδεότυπο της δημόσιας διανοούμενης που διακρίνεται για την καλλιτεχνική της αξία, ανεξαρτησία και αντικειμενικότητα, καθώς ο λόγος της δεν υπήρξε ποτέ προϊόν σκοπιμοτήτων, αλλά ανθρώπινης ευαισθησίας, ενσυναίσθησης και ευθυκρισίας, αυτό δηλαδή που την κατέστησε αξιαγάπητη στον ελλαδικό και στον διεθνή χώρο. Η λακωνική ως είθισται laudatio δεν μου επιτρέπει ούτε καν να απαριθμήσω το πλήθος των δραστηριοτήτων της, των πλευρών του έργου και της προσωπικότητάς της σε πολλούς τομείς του πολιτισμού. Η Λίνα Νικολακοπούλου είναι το πολιτισμικό μας κεφάλαιο συμβολικά και ουσιαστικά, εκείνο δηλαδή που κατά τον Bourdie συγκροτεί την κοινωνική μας μόρφωση, τα γνωστικά και ιδεολογικά στοιχεία, τις γλωσσικές και κοινωνικές δεξιότητες που είναι απαραίτητο να συνυπάρχουν με την επιστημονική στόχευση και εξειδίκευση.

Το Πανεπιστήμιο συνιστά για πολλούς/ές[[1]](#footnote-1) από εμάς το τελευταίο καταφύγιο του ορθού λόγου, αλλά η τέχνη είναι για όλους μας το καταφύγιο της ψυχής μας. Οφείλουμε λοιπόν να εκφράζουμε τον θαυμασμό μας σε εκείνους τους επιστήμονες και τους καλλιτέχνες που εκτός από την αποτελεσματικότητα του εργασιακού τους καθήκοντος διατηρούν την αυτονομία τους απέναντι στις δομές κυριαρχίας και στις «αποδοτικές» κοινωνικές σχέσεις και επιδεικνύουν συμπεριφορές και δράση που προάγουν την υπεράσπιση της κοινωνικής δικαιοσύνης και ισότητας. Γιατί τελικά όσο περισσότερη αυτονομία διατηρεί κάποιος, τόσο περισσότερο αυθεντικός είναι και στην επιστήμη και στην τέχνη του. Σήμερα αναζητούμε εκείνο τον επιστήμονα-διανοούμενο, εκείνον τον καλλιτέχνη διανοούμενο που έχει εμποτιστεί από τις αρχές και τις αξίες της ανθρωπιστικής παιδείας. Αυτόν και αυτήν που εμφορούνται από την επιθυμία να συνεισφέρουν στην αλλαγή του παραδείγματος μέσα από τη συμμετοχή τους στα κοινά. Που δεν αδιαφορούν για την εξέλιξη του επιστημονικού και καλλιτεχνικού χώρου και αφιερώνουν πνευματικό μόχθο, αλλά ταυτόχρονα επιχειρούν με τη δημόσια κατάθεση και εκφορά του λόγου τους να λειτουργήσουν ως ανάχωμα στη διαρκή απομείωση των ανθρωπιστικών σπουδών στις μέρες μας και στο εμπεδωμένο άνισο και άδικο κοινωνικό και πολιτικό ήθος. Εκείνον και εκείνη που καλλιεργούν στους συμπολίτες, στους αναγνώστες, στους ακροατές και θεατές τους την κριτική σκέψη και ικανότητα και την αυτογνωσία.

Η Λίνα Νικολακοπούλου είναι ο τύπος αυτής της δημόσιας διανοούμενης που επιθυμεί να έχει συνοδοιπόρους, προσπαθεί, μοχθεί με το έργο και τις δημόσιες παρεμβάσεις της να στοχάζεται σε ζητήματα κοινωνικών σχέσεων, γλώσσας, ιδεών, θρησκευτικών πεποιθήσεων, επιστήμης και τέχνης που επηρεάζουν την προδιάθεση των συμπολιτών της, αλλά ταυτόχρονα συγκροτούν και διαμορφώνουν τις αντιλήψεις και τις πράξεις τους. Στις μέρες μας έχει ελαχιστοποιηθεί η επιδραστικότητα των σημαντικών διανοητών και καλλιτεχνών και το κοινωνικό τους γόητρο παρακμάζει, αντίθετα με όσα συνέβαιναν στον 20ό αιώνα. Μεγάλο μέρος της κριτικής, της δημοσιογραφίας και των Μέσων Μαζικής Ενημέρωσης προβάλουν παραγωγούς έργων ήσσονος σημασίας. Ανθρώπους της τέχνης αλλά και των γραμμάτων που είναι αδύναμοι ή απρόθυμοι να σταθούν κριτικά απέναντι στο κοινωνικό και πολιτικό γίγνεσθαι και πολύ περισσότερο ανήμποροι να το επαναπροσδιορίσουν. Τα διαφορετικά υποδείγματα βίου μας λείπουν με αποτέλεσμα η κοινή γνώμη να παραπλανάται από τους γκουρού και τους influencers της σύγχρονης σκέψης μέσα από την εμπορική, πολιτική και πολιτιστική άλωση που ασκεί η κακή χρήση του Διαδικτύου. Η προσωπικότητα της Λίνας Νικολακοπούλου διακρίνεται για την ευρύτητα του πνεύματός της, τη συνοχή που χαρακτηρίζει τον στοχασμό και τη διαχρονική θεώρηση του ελληνικού χωροχρόνου που ερείδεται σε σαφή αξιακά κριτήρια, στη γλωσσική και αισθητική θεώρηση της πολιτιστικής μας κληρονομιάς.

Το Πανεπιστήμιο Δυτικής Μακεδονίας τιμά σήμερα έναν άνθρωπο που θεραπεύει με απαράμιλλο τρόπο τη στιχουργική τέχνη και την ποίηση μέσα από την προσωπική παραγωγή αλλά και τη διδασκαλία τους σε επίπεδο μεταπτυχιακών σπουδών, στο δικό μας μεταπτυχιακό πρόγραμμα σπουδών της Δημιουργικής Γραφής. Είμαστε πρωτοπόροι και καμαρώνουμε γι’ αυτό. Η τιμώμενη τιμά τον χώρο που της απονέμει τη διάκριση. Αυτό να το κρατήσουμε για αργότερα και θυμηθείτε ότι θα μας χαρίσει μεγάλες εκπλήξεις διακρίσεων σε παγκόσμιο επίπεδο η Λίνα Νικολακοπούλου

Δεν πρόκειται εμμονικά να τηρήσω ένα αυστηρά ακαδημαϊκό πρωτόκολλο, αλλά είμαι υποχρεωμένος, ελέω έλλειψης χρόνου, να εξάρω στην ομιλία μου μόνον τη σύζευξη του δημιουργικού με το ακαδημαϊκό και να αναφερθώ αποκλειστικά στη στιχουργική –ποιητική της ιδιότητα της Νικολακοπούλου. Αλλά και αυτό αρκεί. Άλλωστε, σύμφωνα με τον σπουδαίο και ριζοσπαστικό Άγγλο ποιητή Percy Bysshe Shelley, ο ποιητής μετέχει στο αιώνιο, το απέραντο, το ένα. Ο ποιητής νομοθετεί και προφητεύει.

Η Λίνα Νικολακοπούλου είναι η σημαντικότερη στιχουργός της σύγχρονης Ελλάδας. Συγκαταλέγεται μαζί με τον Κώστα Βίρβο, την Ευτυχία Παπαγιαννοπούλου, τον Νίκο Γκάτσο, τον Μάνο Ελευθερίου και τον Λευτέρη Παπαδόπουλο σε αυτούς και αυτές που μας υποχρέωσαν να αναγνωρίσουμε πως η στιχουργική ποιητική είναι πολλές φορές ισάξια αν όχι και καλύτερη του ποιητικού λόγου. Επιτρέψτε μου λοιπόν να εναλλάσσω στις προσφωνήσεις μου τους τίτλους της στιχουργού και της ποιήτριας δικαιωματικά. Βεβαίως, η δημιουργός μας έχει καταθέσει και καθαρά ποιητικό λόγο.

Το ιδιάζον και απολύτως προσωπικό ύφος γραφής και η στιχουργική παραγωγή της Νικολακοπούλου ποιοτικά και ποσοτικά την καταδεικνύει ως την ποιήτρια του καιρού μας «και πέρα από τον καιρό μας, αφού έχτισε γέφυρες να περάσουν οι Άνθρωποι από το πριν στο μετά», όπως αναφέρει χαρακτηριστικά ο Σταμάτης Κραουνάκης. Και όπως ορθά επισήμανε ο Κώστας Γεωργουσόπουλος λειτούργησε «ως φίλτρο που μετέτρεψε τη μεγάλη τέχνη σε λαϊκή απόλαυση που ξόρκισε τον λαϊκισμό της δεκάρας». Το καθημερινό και λαϊκότροπο λεξιλόγιο σε συνδυασμό με την εκλεπτυσμένη χρήση της γλώσσας κατέστησαν την ποιητική της σε τρόπο έκφρασης των καθολικών βιωμάτων της ελληνικής κοινωνίας και συνετέλεσαν στη διαμόρφωση της πολιτισμικής ελληνικής ταυτότητας στα χρόνια της μεταπολίτευσης. Οι στίχοι της καλλιεργούν ένα είδος που ψάχνει βαθιά στο ρευστό κοινωνικοπολιτικό σκηνικό της νεότερης Ελλάδας και ενίοτε το ανασηματοδοτεί.

Η εξωτερίκευση της σκέψης και του συναισθήματος από τη στιχουργική πένα της Λίνας Νικολακοπούλου συνεπάγεται μια διαδικασία αντίληψης του εσώτερου κόσμου, ενώ ταυτόχρονα συνιστά μια ανατροπή στα μέχρι και σήμερα δεδομένα. Η στιχουργός «μιλά» με ευθύτητα, άλλοτε με απλότητα κι άλλοτε με ποιητική λογιοσύνη. Σε κάθε περίπτωση ωστόσο το είδος της γραφής της είναι ειλικρινές, βαθιά προσωπικό, αφού αναπαριστά ανησυχίες υπαρξιακής περιπλάνησης. Και την ίδια στιγμή συλλογικό, αφού αγγίζει, αναδεικνύει και σχολιάζει θέματα τα οποία γεννούν και γεννιούνται από αγκυλώσεις, όπως η θέση της γυναίκας σε μια σχέση και στην κοινωνία ευρύτερα, η οικολογική καταστροφή, οι θλίψεις που κατατροπώνουν τον καταπιεσμένο άνθρωπο μέσα στον φορτικό αστικό βίο του, δηλαδή την έντονη αστικοποίηση μετά τη δεκαετία του 80’, τον αναγκαστικό εγκλεισμό στο διαμέρισμα, την ανάγκη για ελευθερία, τις τάσεις φυγής από το παρόν της πόλης.

Στιχουργικά η Λίνα Νικολακοπούλου επιδιώκει να αναδείξει και να ερμηνεύσει την πραγματικότητα ως ένα πεδίο, το οποίο αν και αποτελεί τροχοπέδη, γίνεται τόπος έκφρασης, πηγή έμπνευσης και καλλιτεχνικής γέννησης. Αντιμετωπίζει με ειλικρίνεια τα ανθρώπινα πάθη, τον έρωτα, την αδικία, την προδοσία, την απώλεια πάσης φύσεως, τη μοναξιά, την αλλοτρίωση από την εκφυλιστική σύγχρονη ζωή. Ο αέναος προβληματισμός, η διαρκής εσωτερική αναζήτηση της προσωπικής αλήθειας γίνεται αντικείμενο καλλιτεχνικής αφορμής και δημιουργίας που εμποτίζει τη συλλογική μνήμη.

Τα υψηλά νοήματα εκφράστηκαν με λέξεις κατανοητές που τραγουδήθηκαν σε ένα κορυφαίο ποιητικό σύμπαν επικοινωνίας. Με καθαρή γλώσσα, ευθύβολο λόγο στη διατύπωση, παραστατικό, ευπρόφερτο, γράφει και αποκαλύπτεται για να τη διαβάζουμε, να τη σιγοτραγουδάμε και να αποκαλυπτόμαστε. Αναζητά επίμονα αυτό πού κρύβει ο καθένας μέσα του, το συναίσθημα που συγκαλύφθηκε από την ύλη, γι’ αυτό και επιστρέφει συχνά στον έρωτα και στη φιλία, στα αλλότρια αστικά τοπία, στη σκοτεινή κοινωνικοοικονομική πραγματικότητα. Μέσα από την περιπλάνηση σε αυτά τα άστη, ιδίως της Αθήνας θα ψαύσει το λυτρωτικό φως της τέχνης. Έχει άλλωστε δηλώσει πως στη βάση της δημιουργίας ανιχνεύεται ο πόνος ενός χαμένου παραδείσου, για τον οποίο υπάρχει η βεβαιότητα ότι κάποτε ήταν πραγματικότητα.

Εκείνο όμως που καθιστά τη γραφή της Νικολακοπούλου ξεχωριστή, μοναδική, είναι η νέα πνοή που προσδίδει στο ελληνικό τραγούδι, όχι τόσο με την ανατροπή της κλασικής φόρμας του στιχουργικά, που την κάνει, ούτε με το ιδιάζον και καινοφανές λεξιλόγιό της, που το διαθέτει, αλλά κυρίως με τη λογοτεχνική της ματιά στα ατομικά και συλλογικά βιώματα, αυτήν που δεν επαναπαύεται στην όποια εμπεδωμένη, ακόμη και δική της, αισθητική αρτίωση. Για ό,τι κατορθώνει δηλαδή να κάνει την προσωπικά βιωμένη εμπειρία συλλογικό αίσθημα με έναν κινηματογραφικό τρόπο. Θα πρέπει να σημειώσουμε ότι η προσωπική κατάθεση του ομιλούντος αποτυπώνει σε γενικές γραμμές το σύνολο και το νόημα των απόψεων που έχουν εκφραστεί από ανθρώπους της τέχνης, του πολιτισμού και των γραμμάτων και σκιαγραφούν ουσιαστικό το στίγμα της ιδιαίτερης γραφής της δημιουργού αλλά και της πληθώρας των θεματικών της που την καταξίωσαν.

Θέλω εδώ να προσθέσω εμφατικά ότι μόνο στο δικό μας Μεταπτυχιακό Πρόγραμμα της Δημιουργικής Γραφής έχουν εκπονηθεί ήδη τρεις (3) διπλωματικές εργασίες για το έργο και την ποιητική της δημιουργού και μάλιστα από αυτές αρδεύουν και έγκριτα διαδικτυακά sites. Εργασίες που διερευνούν τη θεματολογία, τη μετρική και τους συνδυασμούς της ομοιοκαταληξίας της Λίνας Νικολακοπούλου. Είναι θέμα χρόνου να προκηρυχθεί από ελληνικό Πανεπιστήμιο διδακτορική διατριβή που να μελετά και να εξετάζει τον στιχουργικό και ποιητικό τρόπο της. Έχουν φυσικά γραφτεί αμέτρητα άρθρα σε εφημερίδες και περιοδικά του έντυπου και ηλεκτρονικού τύπου και της έχουν αφιερωθεί πολλές τηλεοπτικές εκπομπές, τις οποίες ομορφαίνει και κοσμεί με την παρουσία της. Η πλέον γοητευτική συνομιλήτρια που συναναστράφηκα προσωπικά, ευγνωμονώ πάντοτε τον Θάνο Μικρούτσικο που όταν «έφευγε» φρόντισε να τη φέρει στη ζωή μου, και από τις λίγες διδάσκουσες που καταφέρνει να περάσει την αύρα της ακόμη και μέσα από την οθόνη της πλατφόρμας zoom που ενίοτε χρησιμοποιούμε στα μαθήματά μας. Στο σημείο αυτό θα επιχειρήσω να εικονοποιήσω με τον λόγο ένα στιγμιότυπο από το 4ο Διεθνές Συνέδριο Δημιουργικής Γραφής που πραγματοποιήθηκε το 2019 στη Φλώρινα. Βράδυ, στο αμφιθέατρο της Σχολής Κοινωνικών και Ανθρωπιστικών Επιστημών. Μετά τις ομιλίες των τιμώμενων προσώπων, και είχαμε σπουδαίους καθηγητές από Πανεπιστήμια του εξωτερικού και ποιητές βραβευμένους με Pulitzer Prize και T.S. Eliot, σειρά έχει ένα μικρό μουσικό αφιέρωμα στην επίσης τιμώμενη Λίνα Νικολακοπούλου. Η Ιωάννα Βλάχου, οι Βαλκάνηδες και το Δημοτικό Ωδείο Φλώρινας συμπράττουν στην ερμηνεία δικών της έργων. Η απόλυτη μυσταγωγία για ένα τέταρτο, όπως δηλαδή ήταν προγραμματισμένο. Και μετά για περίπου μισή ώρα εκατοντάδες σύνεδροι, περίπου τετρακόσιοι (400), διαφόρων ηλικιών και εθνικοτήτων τραγουδούν και χορεύουν όρθιοι «να μπορούσα στα σύννεφα να ‘χω ‘γω βενζινάδικο». Δεν ασχημονούν, δεν προσβάλλουν τον χώρο, επιτελούν σωματικά και ψυχικά την κοινωνική λειτουργία του τραγουδιού, μιας ύψιστης μετουσίωσης της καθημερινότητας σε κατακύρωση του νόμιμου του Ανέλπιστου, σύμφωνα τον Ελύτη. Βιώνουν κάτι μοναδικό, ανεπανάληπτο, όπως και η ίδια η Λίνα ομολογεί. Ο βραβευμένος με Pulitzer ποιητής, ο απαιτητικός και μη προσηνής Paul Muldoon με πλησιάζει και μου λέει ξαναμμένος, απορημένος, εκστασιασμένος: «this the way […] conferences should be organized».

Η απονομή της Σουηδικής Ακαδημίας του Νόμπελ λογοτεχνίας στον Αμερικανό τραγουδοποιό Μπομπ Ντίλαν το 2016 επανακαθορίζει τα όρια και τις διαφοροποιήσεις της στιχουργικής από την ποιητική πράξη. Εγκαινιάζει μια περίοδο διαφορετικής αναγνώρισης και καταξίωσης του τραγουδιού, της πλέον επιδραστικής καλής πολιτισμικής πρακτικής. Μιας πολιτισμικής πρακτικής που πέρα από την προσωπική απόλαυση που μας χαρίζει , συνυφαίνεται καθημερινά με τη διαχείριση της ίδιας μας της γλώσσας αλλά και τη διαμόρφωση της ιστορικής, κοινωνικής και πολιτισμικής μας συνείδησης. Η ποιητική της Λίνας Νικολακοπούλου αντιπροσωπεύει όρους όπως η «αυθεντικότητα της καλλιτεχνικής δημιουργίας», η «διαχρονικότητα», η «γνησιότητα του εγχειρήματος», «το αισθητικό, πολιτικό και κοινωνικό υπόβαθρο της ίδιας της καλλιτεχνικής πράξης», ιδιαίτερα δηλαδή συστατικά που συγκροτούν τη δυναμική ενός «συλλογικού γίγνεσθαι».

Λένε πως αν οι στίχοι ενός τραγουδιού μπορούν να έρθουν στα χείλη μας χωρίς τη συνοδό μουσική, τότε «εκεί απάνω μας βρίσκει η ποίηση», όπως θα συμπλήρωνε και ο Τίτος Πατρίκιος. Και ποιος από εμάς δεν έχει σιγοτραγουδήσει σε μουσική Σταμάτη Κραουνάκη, αλλά και σιγοψιθυρίσει χωρίς αυτήν τους στίχους της Λίνας Νικολακοπούλου: «Η σωτηρία της ψυχής / είναι πολύ μεγάλο πράγμα / σαν ταξιδάκι αναψυχής / μ’ ένα κρυμμένο τραύμα». Την επιτομή του μεταμοντέρνου τρόπου σκέψης που συντρόφεψε και νοηματοδότησε τη βιοτή και τη συλλογιστική μας στη μεταμετά-εποχή που ζούμε.

Έγκριτες, έγκριτοι, η Λίνα Νικολακοπούλου αποτελεί το σημαντικότερο κεφάλαιο της σύγχρονης ελληνικής στιχουργικής. Και ευτυχώς ομιλούμε για ένα κεφάλαιο του οποίου η συγγραφή συνεχίζεται και η ποιητική της δημιουργού εξακολουθεί να ωριμάζει. Συνεργάστηκε με όλους και όλες τους μεγάλους συνθέτες και τις μεγάλες συνθέτριες της εποχής της και αριθμεί πλήθος διεθνών συνεργασιών. Ενδεικτικά, το τονίζω, ενδεικτικά αναφέρω: με τον Χατζηδάκι (ανεπανάληπτη «η εποχή της αγάπης»), με τον Μίκη Θεοδωράκη σε υπέροχα τραγούδια (να θυμίσω «το πάθος που διώκεται»), με τον Goran Bregovic («Θεός αν είναι», «Βενζινάδικο» και τόσα άλλα), με τον Ara Dinkjian («Δυνατά, δυνατά», «Μένω εκτός»), Nicola Piovani («Όμορφη ζωή»), με τον Σταμάτη Κραουνάκη, τι να πρωτοαναφέρω εδώ…, τον Θάνο Μικρούτσικο, τον Γιάννη Σπανό, τον Γιώργο Χατζηνάσιο τον Δημήτρη Παπαδημητρίου, τον Χρήστο Νικολόπουλου, τον Νίκο Αντύπα, την Ευανθία Ρεμπούτσικα, τη Δήμητρα Γαλάνη και τόσες άλλες και άλλους. Από το 1981 μέχρι σήμερα έχει συγγράψει στίχους για περισσότερα από 650 τραγούδια και 150 δίσκους.

«Ad multos annos», αγαπημένη μας Λίνα!

1. Στο εξής και μόνον για λόγους συντομίας η αναφορά μόνο στο αρσενικό γένος. [↑](#footnote-ref-1)